Liḥala tamatut n yimaziɣen akked tutlayt n tmaziɣt tewɛer, anegmu-is ixuṣ. Ur yeshil ara ad tqenɛeḍ imezdaɣ n tmurt n umalu, belli ɣas ma ttemgaraden way-gar-asen deg wayen yeɛnan tutlayt d yedles, lamaɛna zemren ad sɛun izerfan kifkif-iten deg yiwet n tmurt. Ayen i d-sufɣen waggagen imaziɣen akked wayen ixedmen wid yettmeslayen s tmaziɣt, sawḍen deg kra n yiseggasen ad ḥetmen asqerdec d umeslay ɣef usentel yella yettuḥarem fell-asen deg 50n yiseggasen ɛeddan. S wanect-a ad illin xedmen asurif d ameqqran.